
Prijedlog


Na temelju članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 3. točkom 1. Zakona o izvršavanju Državnog proračuna Republike Hrvatske za 2026. godinu („Narodne novine“, broj 152/25.), Vlada Republike Hrvatske je na sjednici održanoj _______2026. donijela 


O D L U K U

u vezi s izvođenjem radova na uređenju kata zgrade Policijske postaje u Zadru 
za potrebe Općinskog državnog odvjetništva i Policijske postaje

I.

Daje se prethodna suglasnost Ministarstvu pravosuđa, uprave i digitalne transformacije za preuzimanje obveza na teret sredstava državnog proračuna Republike Hrvatske u 2027. godini, za sklapanje ugovora o radovima na uređenju kata zgrade Policijske postaje u Zadru za potrebe Općinskog državnog odvjetništva i Policijske postaje, u iznosu od 1.182.987,87 eura s PDV-om.

II.

Plaćanja koja proizlaze iz točke I. ove Odluke Ministarstvo pravosuđa, uprave i digitalne transformacije dužno je uključiti kao obvezu u financijski plan u godini u kojoj obveza dospijeva.

III.

Ova Odluka stupa na snagu danom donošenja.


KLASA:
URBROJ:

O B R A Z L O Ž E NJ E

Ovom Odlukom se, sukladno odredbama Zakona o proračunu i Zakona o izvršavanju Državnog proračuna Republike Hrvatske za 2026. godinu, daje prethodna suglasnost Ministarstvu pravosuđa, uprave i digitalne transformacije za preuzimanje obveza na teret sredstava državnog proračuna Republike Hrvatske za 2027. godinu, za sklapanje ugovora o radovima na uređenju kata zgrade Policijske postaje u Zadru za potrebe Općinskog državnog odvjetništva i Policijske postaje, u iznosu od 1.182.987,87 eura s PDV-om.

Nakon provedenog otvorenog postupka javne nabave i donesene Odluke o odabiru, KLASA: 406-02/25-03/139, URBROJ: 514-15/01-02/07-26-97, od 11. svibnja 2026., sklapanjem ugovora s ponuditeljem CONSTRUCTA TERRA d.o.o., Ulica domovinskog rata 6, 23000 Zadar, na razdoblje od 14 mjeseci u ukupnom iznosu 2.070.228,75 eura s PDV-om, ugovaraju se radovi na uređenju kata zgrade Policijske postaje u Zadru za potrebe Općinskog državnog odvjetništva i Policijske postaje. U otvorenom postupku javne nabave ponude je dostavilo 8 ponuditelja, a odabir ponuditelja je proveden sukladno kriteriju ekonomski najpovoljnije ponude. Tijekom ovog postupka nabave nije bilo izjavljenih žalbi. 

Ugovoreni radovi obuhvaćaju građevinsko-obrtničke radove, instalaterske radove za vodovod i vertikalnu i horizontalnu kanalizaciju, postavljanje elektroinstalacija i informatičkih instalacija, radove termoinstalacija te strojarske radove ugradnje dizala. Završetkom navedenih radova osigurat će se primjereni prostori za rad Općinskog državnog odvjetništva i Policijske postaje u Zadru.

Sukladno planiranoj dinamici izvođenja radova planirana je i dinamika izvršavanja ugovora po godinama i izvorima financiranja, na sljedeći način:

	Godina
	Aktivnost/Projekt
	Izvor financiranja
	Iznos (euro)

	2026.
	K629022 
	11 – Opći prihodi i primici
	887.240,88

	2027.
	K629022
	11 – Opći prihodi i primici
	1.182.987,87

	UKUPNO:
	2.070.228,75



Sredstva potrebna za provedbu ove Odluke, koja se odnose na preuzimanje obveza koje dospijevaju u 2026. i 2027. godini, planirana su u Državnom proračunu Republike Hrvatske za 2026. godinu i projekcijama za 2027. i 2028. godinu, u okviru limita ukupnih rashoda razdjela 109 Ministarstvo pravosuđa, uprave i digitalne transformacije, na glavi 10905, kapitalni projekt K629022 Uređenje i opremanje pravosudnih tijela, izvor financiranja 11 Opći prihodi i primici.

